Komission päätös,

tehty 24 päivänä toukokuuta 2002,

Suomen pohjoisten alueiden maataloutta koskevasta pitkäaikaisten kansallisten tukien järjestelmästä

(tiedoksiannettu numerolla K(2002) 1903)

(Ainoastaan suomen- ja ruotsinkieliset tekstit ovat todistusvoimaiset)

(2002/404/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Itävallan, Suomen ja Ruotsin liittymisasiakirjan ja erityisesti sen 142 artiklan,

ottaa huomioon tiettyjen perustamissopimuksen liitteessä II lueteltujen tuotteiden yhteisestä markkinajärjestelystä 28 päivänä kesäkuuta 1968 annetun neuvoston asetuksen (ETY) N:o 827/68(1), sellaisena kuin se on viimeksi muutettuna komission asetuksella (EY) N:o 195/96(2), ja erityisesti sen 5 artiklan toisen kohdan,

sekä katsoo seuraavaa:

(1) Suomi ilmoitti liittymisasiakirjan 143 artiklan mukaisesti 26 päivänä lokakuuta 1994 komissiolle tukijärjestelmästä liittymisasiakirjan 142 artiklan mukaista hyväksyntää varten.

(2) Tukijärjestelmä hyväksyttiin pitkäaikaisten kansallisten tukien järjestelmästä Suomen pohjoisten alueiden maataloudelle 4 päivänä toukokuuta 1995 tehdyllä komission päätöksellä 95/196/EY(3), sellaisena kuin se on viimeksi muutettuna päätöksellä 2000/405/EY(4).

(3) Suomi pyysi 15 päivänä kesäkuuta 2001, että hyväksyntään tehdään tiettyjä muutoksia ja esitti myöhemmin lisätietoja pyyntönsä tueksi. Päätöstä 95/196/EY on muutettu huomattavasti useita kertoja. Selkeyden ja järkiperäistämisen vuoksi päätös 95/196/EY olisi laadittava uudelleen.

(4) Liittymisasiakirjan 142 artiklan nojalla Suomelle olisi annettava lupa myöntää pitkäaikaisia kansallisia tukia sen varmistamiseksi, että maataloutta pidetään yllä komission määrittelemillä pohjoisilla alueilla.

(5) Järjestelmän hallinnoinnin helpottamiseksi alueita määritettäessä kunta olisi valittava asiaa koskevaksi hallinnolliseksi yksiköksi.

(6) Ottaen huomioon liittymisasiakirjan 142 artiklan 1 ja 2 kohdassa tarkoitetut tekijät on aiheellista täsmentää hallinnolliset yksiköt osa-alueilla C1, C2, C2 pohjoinen, C3 ja C4, jotka sijaitsevat 62. leveyspiirin pohjoispuolella tai sen lähialueilla ja joilla vallitsevat vastaavanlaiset maatalouden harjoittamisen erityisen vaikeaksi tekevät ilmasto-olosuhteet. Näillä osa-alueilla asukastiheys on 10 asukasta tai vähemmän neliökilometriä kohti, käytössä oleva maatalousmaa, jäljempänä "KMM", enintään 10 prosenttia kunnan kokonaispinta-alasta ja ihmisravinnoksi tarkoitettujen peltokasvien viljelyyn käytetyn maatalousmaan osuus KMM:sta enintään 20 prosenttia. Tällaisten alueiden ympäröimät kunnat olisi otettava luetteloon, vaikka ne eivät täyttäisi samoja vaatimuksia.

(7) Tällä tavoin määritelty pohjoinen alue on laajuudeltaan 1417000 hehtaaria (ha), mikä vastaa 55,5:tä prosenttia Suomen KMM:n kokonaismäärästä.

(8) Vertailukauden, johon maataloustuotannon kehitys ja kokonaistukitaso suhteutetaan, olisi käytettävissä olevien kansallisten tilastojen perusteella maataloustuotannon osalta käsitettävä vuodet 1991, 1992 ja 1993. Lehmänmaidon ja naudanlihan paras vertailuaika maitokiintiön ja Suomen vertailukarjan vahvistamiseksi on vuosi 1992; puutarhaviljelystä luotettavimmat tilastotiedot ovat vuodelta 1993. Kokonaistuen määrän arvioimisessa olisi kuitenkin käytettävä vuotta 1993, jolloin jäsenyys ei vielä vaikuttanut hintoihin, ja siinä on otettava huomioon Suomen ja yhteisön välinen ero tukien hintatasossa.

(9) Tukitoimenpiteet ovat liittymisasiakirjan 142 artiklan 3 kohdassa määrättyjen edellytysten mukaisia. Toimenpiteissä otetaan huomioon luonnonhaittakorvaukset, maatalouden ympäristötuki ja yhteisten markkinajärjestelyjen mukainen tuki. Tämän lisäksi niissä otetaan huomioon maatalousalalla maksettavan valtiontuen N 148/97 kannustinosa. Ne eivät todennäköisesti lisää kokonaistukea eivätkä tarvittavien muiden toimenpiteiden kanssa kasvata tuotantoa vastaavaan vertailukauteen nähden.

(10) Lehmänmaidon tuotannon kasvua valvotaan yhteiseen markkinajärjestelyyn kuuluvassa kiintiöjärjestelmässä. Muille tuotteille tukea ei myönnetä tuotetun määrän vaan tuotannontekijöiden (nautayksikkö (NY) tai ha) perusteella tässä päätöksessä säädettyjen kokonaismäärien rajoissa. Maidontuotantoketjun ulkopuolelle jäävien, teurastettavaksi tarkoitettujen hiehojen tuki myönnetään eläintä kohden.

(11) Suunniteltu kuljetustuki voidaan sallia liittymisasiakirjan 142 artiklan 3 kohdan kolmannen alakohdan nojalla. Myönnettäessä kuljetustukea kansallisen aluetuki- järjestelmän osana on varmistettava, ettei samasta toiminnasta voi saada eri järjestelmistä tukea toistamiseen.

(12) Puutarhatuotteiden sekä luonnonvaraisten marjojen ja sienten varastointituki voidaan sallia, koska se helpottaa tuotteiden markkinoille saattamista liittymisasiakirjan 142 artiklan 3 kohdan kolmannen alakohdan mukaisesti.

(13) Tukien porojen kasvatukseen, jalostukseen ja kaupan pitämiseen olisi oltava asetuksen (ETY) N:o 827/68 5 artiklan toisen kohdan mukaisia.

(14) Suunnitellut tukitoimenpiteet vastaavat liittymisasiakirjan 142 artiklan 3 kohdan kolmannessa alakohdassa asetettuja tavoitteita, sillä ne on suunniteltu sellaisen perinteisen alkutuotannon ja jalostuksen ylläpitämiseksi, joka soveltuu luontaisella tavalla kyseisten alueiden ilmasto-olosuhteisiin, samoin kuin maataloustuotteiden tuotannon, kaupan pitämisen ja jalostuksen rakenteiden parantamiseksi, kyseisten tuotteiden markkinoille saattamisen helpottamiseksi sekä ympäristön suojelun ja maaseudun säilyttämisen varmistamiseksi.

(15) Näin ollen tukitoimenpiteet voidaan sallia edellyttäen, että niissä noudatetaan asianomaisten tuotteiden vastaavissa yhteisissä markkinajärjestelyissä vahvistettuja rajoja, naudanlihan osalta 17 päivänä toukokuuta 1999 annetussa neuvoston asetuksessa (EY) N:o 1254/1999(5), sokerin osalta 19 päivänä kesäkuuta 2001 annetussa neuvoston asetuksessa (EY) N:o 1260/2001(6) ja lampaan- ja vuohenlihan osalta 19 päivänä joulukuuta 2001 annetussa neuvoston asetuksessa (EY) N:o 2529/2001(7).

(16) On aiheellista sallia tietty joustavuus tukiyksiköiden määrässä ja tietyillä tuotantoaloilla tai -suunnilla maksettavien tukien suhteen kulutussuuntausten muutosten huomioon ottamiseksi, koska tämä on tukijärjestelmän periaatteiden mukaista.

(17) Avomaalla tapahtuvaa kasvituotantoa koskevaa joustoa olisi sovellettava edelleen avomaanvihanneksiin.

(18) Tuotannontekijöitä olisi osa-alueiden tasolla pidettävä ohjeellisina, ja ne olisi otettava huomioon vain, jos tuotannontekijöiden kokonaismäärä on vaarassa ylittyä. Näin voidaan samanaikaisesti säilyttää tuenalaisten hehtaarien tai eläinten enimmäismäärät kokonaistasolla ja parantaa tuotantorakenteita osa-alueittain, mikä on tukijärjestelmän periaatteiden mukaista.

(19) Maidon tuotannontekijöihin on perusteltua tehdä tiettyjä muutoksia vuosina 1999 ja 2000 myönnettyjen SLOM-määrien mukaan ottamisen vuoksi. Koska lehmänmaidon tuki maksetaan kilogrammaa kohden, tuotannontekijöinä ilmaistu määrä olisi lisäksi muutettava viittaamaan maitotonneihin. Tästä syystä olisi otettava huomioon jokaisen osa-alueen nykyinen tilakohtaisten kiintiöiden määrä.

(20) Päätöksen 95/196/EY 3 artiklan 2 kohdan c alakohdan mukaan tukea voidaan maksaa kullekin tuottajalle maito- ja maitotuotealan lisämaksusta 28 päivänä joulukuuta 1992 annetun neuvoston asetuksen (EY) N:o 3950/92(8) 4 artiklan mukaisesti myönnetyn viitemäärän rajoissa sen jälkeen, kun käyttämättömät määrät on jaettu uudelleen mainitun asetuksen 2 artiklan 1 kohdan toisen alakohdan mukaisesti. Maidon tuotannontekijöiden muutos muuttaa nykyistä käytäntöä huomattavasti sekä hallinnoinnissa että yksittäisellä tilalla tapahtuvassa soveltamisessa. Sen vuoksi olisi sallittava kolmen vuoden siirtymäkausi.

(21) Tällä päätöksellä sallittujen tukien tarkistusten seurauksena etenkin yhteisen markkinajärjestelyn tai maatalousalalla hyväksyttyjen kansallisten valtiontukien tukiosuuden muutosten perusteella tehtäviä muutoksia olisi sovellettava vasta niiden hyväksymisvuotta seuraavasta vuodesta tuensaajien oikeutettujen odotusten suojaamiseksi.

(22) Tässä päätöksessä ja päätöksessä 95/196/EY säädettyjen toimenpiteiden luonteen ja soveltamisalan erojen vuoksi sekä ottaen huomioon Suomen pyynnön tätä päätöstä olisi sovellettava 1 päivästä tammikuuta 2002,

ON TEHNYT TÄMÄN PÄÄTÖKSEN:

1 artikla

Kohde

Tämän päätöksen tarkoitus on hyväksyä liitteessä I osa-alueittain luetellut kunnat kattava Suomen pohjoisten alueiden maataloutta koskeva pitkäaikaisten kansallisten tukien järjestelmä.

2 artikla

Vertailukaudet

Liittymisasiakirjan 142 artiklan 3 kohdassa tarkoitettu vertailukausi on

a) tuotannon osalta

- lehmänmaidolle ja naudoille vuosi 1992,

- puutarhataloudelle vuosi 1993,

- muille tuotteille vuosien 1991, 1992 ja 1993 keskiarvo;

b) kokonaistukitason osalta vuosi 1993.

3 artikla

Sallitut tuet

1. Liitteessä II tarkoitetut tuet sallitaan 1 päivästä tammikuuta 2002.

2. Tuet sallitaan, ottaen huomioon yhteisön tuki ja maatalousalalla maksettavan valtiontuen N 148/97 kannustinosa.

Tukea ei saa missään tapauksessa myöntää tuotannon määrän perusteella, lukuun ottamatta lehmänmaidon tukea.

3. Liitteessä II vahvistetaan yksikkömäärät osa-alueiden, tuotannontekijöiden (ha, NY tai pääluku) tai tuotetun määrän mukaan sekä sallittu tuen kokonaismäärä ja tuen kattamien tuotannontekijöiden kokonaismäärä tuotannonaloittain tai alaryhmittäin.

Lehmänmaidon tukea voidaan kuitenkin maksaa edelleen vuoden 2004 loppuun 4 artiklan c alakohdassa vahvistettuun enimmäismäärään asti.

4. Liitteessä III vahvistetaan sallitun tuen ohjeelliset määrät sekä tuen kattamien yksiköitten ohjeellinen enimmäismäärä tuotannonalaa tai alaryhmää sekä osa-aluetta kohden.

5. Liitteessä IV annetaan nautayksiköiksi muuntamisessa käytettävät kertoimet eri eläinlajien osalta.

4 artikla

Tuen enimmäismäärät

Edellä 3 artiklassa tarkoitetut tuet rajataan seuraavasti:

a) pellot: alueella olevaan keskimääräiseen hehtaarimäärään, jolla ajan-jaksona 1989-1991 viljeltiin peltokasveja tai joka oli mahdollisesti kesantona neuvoston asetuksen (EY) N:o 1251/1999(9) 2 artiklan 2 kohdassa tarkoitetun julkisesti rahoitetun tukijärjestelmän mukaisesti;

b) sokerijuurikkaat: 1 artiklassa tarkoitetuilla alueilla toimivien tuottajien ja sokerintuotantolaitosten välisiin sopimuksiin kuuluvaan määrään tuotantolaitoksille asetuksen (EY) N:o 1260/2001 11 artiklan nojalla myönnettyjen kiintiöiden (A ja B) rajoissa;

c) lehmänmaito: asetuksen (EY) N:o 3950/92 4 artiklan mukaisesti myönnettyyn viitemäärään sen jälkeen, kun käyttämättä jääneet viitemäärät on kyseisen asetuksen 2 artiklan 1 kohdan toisen alakohdan mukaisesti mahdollisesti jaettu uudelleen kyseisenä kalenterivuonna päättyvän maidon markkinointivuoden aikana;

d) emolehmät: kullekin tuottajalle myönnettyihin tuottajakohtaisiin enimmäismääriin asetuksen (EY) N:o 1254/1999 7 artiklan 1 kohdan mukaisesti;

e) lampaat ja vuohet: kullekin tuottajalle myönnettyihin tuottajakohtaisiin enimmäismääriin asetuksen (EY) N:o 2529/2001 8 artiklan 2 kohdan mukaisesti;

f) emolehmät ja urospuoliset nautaeläimet: tukikelpoisten eläinten kokonaismäärään, kun tilaan sovelletaan eläintiheyttä, joka on kaksi nautayksikköä (NY) rehuala- hehtaaria kohti.

5 artikla

Tuen täytäntöönpano

1. Suomen on toimitettava komissiolle joka vuosi ennen 1 päivää kesäkuuta niiden tietojen yhteydessä, jotka sen on toimitettava liittymisasiakirjan 143 artiklan 2 kohdan mukaisesti, tiedot myönnettyjen tukien, mukaan lukien yhteisön tuki, vaikutuksista ja erityisesti tuotannon kehityksestä, niiden tuotantotapojen kehityksestä, joiden osalta tukea myönnetään, sekä kyseisten alueiden talouden kehityksestä ja vaikutuksista liittymisasiakirjan 142 artiklan 3 kohdan kolmannen alakohdan neljännessä luetelmakohdassa tarkoitettuun ympäristön suojeluun sekä maaseudun säilyttämiseen.

2. Suomen on toteutettava kaikki tarvittavat toimenpiteet tämän päätöksen soveltamiseksi ja tuensaajiin kohdistuvan asianmukaisen valvonnan järjestämiseksi.

3. Suomen on vähennettävä liitteessä II vahvistetun tuotannontekijöiden enimmäismäärän uhatessa ylittyä tuenalaisten yksiköiden määrää suhteessa tähän ylitykseen ottaen asianmukaisesti huomioon liitteessä III määritellyt osa-aluekohtaiset määrät ja muiden osa-alueiden käyttämättä jättämät määrät.

6 artikla

Tuen myöntämisedellytykset

Suomen viranomaisten on vahvistettava eri tuensaajaryhmiin sovellettavat tuen myöntämis- edellytykset tässä päätöksessä säädettyjen määrien ja muiden tekijöiden rajoissa.

7 artikla

Tarkistukset

Jos komissio tarkistaa tätä päätöstä erityisesti yhteisiin markkinajärjestelyihin tehtävien muutosten tai maatalousalalla hyväksyttyjen kansallisten valtiontukien tukiosuuden muutoksen perusteella, muutoksia sovelletaan tällä päätöksellä sallittuihin tukiin vasta muutoksen hyväksymisvuotta seuraavasta vuodesta.

8 artikla

Kumoaminen

Kumotaan päätös 95/196/EY.

9 artikla

Soveltaminen

Tätä päätöstä sovelletaan 1 päivästä tammikuuta 2002.

10 artikla

Osoitus

Tämä päätös on osoitettu Suomen tasavallalle.

Tehty Brysselissä 24 päivänä toukokuuta 2002.

Komission puolesta

Franz Fischler

Komission jäsen

(1) EYVL L 151, 30.6.1968, s. 16.

(2) EYVL L 26, 2.2.1996, s. 13.

(3) EYVL L 126, 9.6.1995, s. 35.

(4) EYVL L 154, 27.6.2000, s. 23.

(5) EYVL L 160, 26.5.1999, s. 21.

(6) EYVL L 178, 30.6.2001, s. 1.

(7) EYVL L 341, 22.12.2001, s. 3.

(8) EYVL L 405, 31.12.1992, s. 1.

(9) EYVL L 160, 26.6.1999, s. 1.

LIITE I

1 ARTIKLASSA TARKOITETUT ALUEET

>TAULUKON PAIKKA>

LIITE II

3 ARTIKLAN 1 KOHDASSA TARKOITETUT TUET

>TAULUKON PAIKKA>

LIITE III

3 ARTIKLAN 4 KOHDASSA TARKOITETUT MÄÄRÄT

>TAULUKON PAIKKA>

LIITE IV

3 ARTIKLAN 5 KOHDASSA TARKOITETUT NAUTAYKSIKÖIKSI MUUNTAMISESSA KÄYTETTÄVÄT KERTOIMET

>TAULUKON PAIKKA>

>TAULUKON PAIKKA>